
	Comisia pentru buget, finanţe şi bănci
	
	Bucureşti,        

Nr. 22/167/02.06.2010


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii 571/2003 privind Codul Fiscal cu modificările şi completările ulterioare, cu care comisia noastră a fost sesizată în fond cu adresa Biroului Permanent nr. PL.x 148  din 7 aprilie 2010 .
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    

Nr. 22/167/ 02.06.2010


RAPORT

asupra propunerii legislative pentru modificarea şi completarea Legii 571/2003 privind Codul Fiscal cu modificările şi completările ulterioare 
     
     Cu adresa nr. PL.x 148  din 7 aprilie 2010, Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu propunerea legislativă pentru modificarea şi completarea Legii 571/2003 privind Codul Fiscal cu modificările şi completările ulterioare.
La întocmirea raportului s-au avut în vedere avizele favorabile  ale  Consiliului Legislativ, Comisiei juridică, de disciplină şi imunităţi şi al  Comisiei pentru administraţie publică, amenajarea teritoriului şi echilibru ecologic, avizul negativ al Comisiei pentru politică economică, reformă şi privatizare şi punctul de vedere al Guvernului României, care nu susţine propunerea legislativă în forma prezentată.  
          Prezenta propunere legislativă are ca obiect de reglementare modificarea alineatului (4) al articolului 282 din Legea nr.571/2003 privind Codul Fiscal, cu modificările şi completările ulterioare, astfel încât Consiliile locale, judeţene sau Consiliul General al Municipiului Bucureşti, după caz, să poată institui taxe speciale concesionarilor din sectorul utilităţilor publice (gaze naturale, apă, energie electrică), pentru folosinţa domeniului public/privat al unităţilor administrativ-teritoriale ocupat de reţelele de apă, de transport şi distribuţie a energiei electrice şi a gazelor naturale. 
Cuantumul taxelor va fi stabilit prin hotărâri ale consiliilor menţionate mai sus, cu respectarea anumitor valori maximale pentru localităţi, specificate in propunerea legislativă.
Propunerea legislativă face parte din categoria legilor ordinare, potrivit art. 76 alineatul (2) din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Graţiela Iordache, secretar de stat în Ministerul Finanţelor.
La lucrările comisiei au participat  34 deputaţi, din totalul de 35 de membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat în şedinţa din data de 31 martie 2010.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii propunerii legislative pentru modificarea şi completarea Legii 571/2003 privind Codul Fiscal cu modificările şi completările, în şedinţa din data de 1 iunie 2010, comisia propune Plenului Camerei Deputaţilor respingerea  propunerii legislative deoarece obligaţia de plată a respectivelor taxe speciale, de către operatorii de transport şi de distribuţie, presupune creşterea costurilor justificate aferente serviciilor de transport şi de distribuţie şi, implicit, a tarifelor reglementate aferente acestor servicii. Totodată, se va întârzia, bloca, reduce sau anula realizarea unor importante investiţii in domeniul reţelelor de interes public. 

Trebuie menţionat şi faptul că ar fi trebuit să fie avute in vedere prevederile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative, potrivit cărora proiectele de acte normative trebuie transmise structurilor asociative ale acestora înainte de supunerea spre adoptare sau, după caz, aprobare în condiţiile legii, a respectivelor proiecte de acte normative.     
	PREŞEDINTE,

Viorel ŞTEFAN
	SECRETAR,

Iuliu NOSA


                                                                                  Consilier parlamentar
                                                                                                         Roşu Gica

